**Saopštenje za medije – 10.08.2023.**

**Počelo snimanje dokumentarnih filmova na 18. Kampu Interakcija na temu „Odliv mozgova“**

U nedelju, 6. avgusta, dolaskom petnaest učesnika, studenata filmskih akademija iz 12 zemalja (Argentina, Brazil, Francuska Polinezija, Holandija, Indija, Izrael, Kina, Kolumbija, Nemačka, Švajcarska, Španija i Srbija), počeo je 18. Interakcija: studentski filmski kamp. Studenti su se okupili u Kulturnom centru Beograda i nakon uvodne radionice, otputovali u Čačak, Užice i Požegu, gde će podeljeni u tri ekipe snimiti tri kratka dokumentarna filma na temu „Odliv mozgova“.

Užičku ekipu predvodi izraelsko-švajcarska rediteljka [Jarden Malka Bone](https://www.interaction.rs/sr/jarden-malka-bone-srp/) iz Tel Aviva, koja ja završila diplomske studije na filmskom departmanu Minshar umetničke škole u Tel Avivu, s fokusom na režiju i montažu igranog i dokumentarnog filma.

Rediteljka čačanske ekipe je [Korali Gordon](https://www.interaction.rs/sr/korali-gurdon-srp/) je rediteljka dokumentarnih filmova i montažerka iz Francuske Polinezije. Trenutno, u pauzi studija, uz podršku Francuskog nacionalnog centra za kinematografiju, režira svoj kratki dokumentarni film u Egiptu.

Treću ekipu učesnika koja će boraviti u Požegi predvodi [Bohao Liu](https://www.interaction.rs/sr/bohao-liu-srp/) iz Kine, koji je diplomirao filmsku režiju i dramaturgiju na Univerzitetu u Njujorku i Londonskoj filmskoj školi (LFS). Njegov diplomski film, kratkometražni dokumentarac Eagles Rest in Liangshan (Orlovo utočište u Liangšanu) iz 2021, osvojio je studentskog Oskara, Emi nagradu, kao i nagradu Američkog udruženja reditelja (DGA). Takođe, njegov kratki hibridni film When a Rocket Sits on the Launch Pad (Dok raketa čeka na lansiranje) prikazan je na na Berlinalu u takmičarskoj selekciji Generation 14plus 2023. Tenutno završava doktorske studije iz filmske teorije i prakse u Parizu.

Pored troje reditelja, učesnici i učesnice ovogodišnjeg kampa u sektorima kamere, montaže, zvuka i produkcije su: snimatelji – Kamilo Viljamizar Plazas iz Kolumbije, Jovana Berar iz Srbije i Manas Krišna iz Indije; studentkinja iz Nemačke Luisa Navka, Argentinac Ignasio Banjol Leal i Marijana fon Zekendorf Asis iz Brazila su snimatelji i dizajneri zvuka, a montažu filmova će potpisati Tai Inbar iz Izraela, Pablo Biedma Nunjez iz Španije i Navaš Ali Tiruvalur iz Indije; organizatori ekipa su studenti produkcije iz Beograda Nikola Pavlović i Nikola Petrović, kao i Tara Milošević, studentkinja iz Holandije.

Učesnici će u narednih sedam dana pronaći priče i snimiti dokumentarce na temu „Odliv mozgova“. Srbija je u Evropi (sa zemljama Zapadnog Balkana) na vrhu liste po iseljavanju mladog obrazovanog stanovništva. Popis iz 2022. pokazuje najveći pad broja stanovnika u Šumadiji i zapadnoj Srbiji (196.906 ljudi). Čačak, Užice i Požega suočavaju se sa problemom odliva mozgova u okviru unutrašnjih i spoljašnjih migracija, što ove sredine suočava sa teškim demografskim i ekonomskim posledicama. Učesnici Interakcije će kroz dokumentarni film u interakciji sa meštanima ova tri grada, progovoriti na ovu temu.

Nakon snimljenog materijla za filmove, 14. avgusta, sve tri ekipe će se okupiti u Čačku, gde će do 21. avgusta montirati filmove. Produkcija filmova se odvija od mentorstvom izrealskog reditelja [Efima Graboja](https://www.interaction.rs/sr/efim-graboy_srb/). Podšku učesnicima Kampa u svim fazama pruža tim Interakcija kampa, kao i članovi lokalnog saveta Interakcije (Jasminka Đurić Lalović, Dušan Darijević, Zoran Filipović) u sva tri grada.

Od 16. avgusta u Čačku će se učesnicima Kampa, prodružiti učesnici Radionice, Teen Doc-a, IVA.lab, Meet2Talk programa, a tada će biti i otvoren 2. Interakcija Festival kratkog dokumentarnog filma.

NFC “Filmart” realizuje projekat „Interakcija 2023” u sklopu projekta „Prestonica kulture Srbije 2023 – Čačanska rodna“ uz podršku Ministarstva kulture Srbije, Filmskog centra Srbije, Grada Čačka, Western Balkan Fonda, Cinnamon Filmsa i drugih partnera i sponzora. Medijski sponzori su RTS, Radio Beograd 2, SEEcult i Danas.

**Kontakt:**

Slađana Petrović Varagić

izvršna direktorka i kordinatorka komunikacija Interakcija 2023

Nezavisni filmski centar Filmart​ ​  ​

​ ​ e: office@film-art.org  |​ m: ​+381 63 8507035

w: [www.interaction.rs](http://www.interaction.rs/)   ​
Pratite nas na društvenim mrežama:

[Instagram](https://www.instagram.com/interaction.docs/) |​ [Facebook](https://www.facebook.com/interaction.docs) |​ [YouTube](https://www.youtube.com/user/FilmArtPozega/videos?app=desktop)

**Promo video** [www.interaction.rs/sr/press-video-sr/](http://www.interaction.rs/sr/press-video-sr/)

**Fotografije Interakcija 2023** (za slobodno objavljivanje uz potpis autora):

<https://www.dropbox.com/scl/fo/yv7g5rzg1g361irjwkhx6/h?rlkey=o5a9sj2l3v8s6ecwlqn6ac2a2&dl=0>